Langbeinedderkopper

Holocneminae
 Modisiminae
 Ninetinae
 Pholcinae

Langbeinedderkopper, Pholcidae, er en gruppe (familie) av edderkopper som tilhører undergruppen Haplogynae i gruppen Araneomorphae. De er ekstremt spinkle og langbeinte, og kan neppe forveksles med andre edderkopper, derimot ligner de overflatisk mye på vevkjerringer (Opiliones).

Utseende 

Små til middelsstore (2–10 mm), svært slanke og langbeinte edderkopper, gjerne bleke på farge. Beina er svært lange og tynne, skjøre og faller lett av. Forkroppen (prosoma) er veldig liten og flat, virker nærmest bare som et feste for beina. Sett ovenfra er den nærmest sirkelrund. Den har åtte øyne som er gruppert med én gruppe av tre relativt store øyne på hver side, og to ganske små foran i midten, disse mangler hos noen arter. Bakkroppen er avlang, nærmest firkantet. Hunnen har et svakt utviklet epigyn, hannens pedipalper er ganske komplisert oppbygde.

Levevis 

Disse edderkoppene lager åpne, "rotete" spinn med silketråder som går på kryss og tvers. Trådene er ikke klebrige, men gjør det vanskelig for et insekt som roter seg inn i dem å komme seg vekk. Edderkoppen henger opp-ned i spinnet. Dersom den blir forstyrret begynner den å riste slik at den blir vanskelig å følge med øynene. Dette er en forsvarsmekanisme mot fiender. Hunnen bærer eggene med seg i chelicerene, løst pakket inn i silke. I nordlige områder finnes disse edderkoppene først og fremst inne i hus, gjerne i kjellere. Ellers er de vanlige i huler. Disse edderkoppene lever blant annet av enkelte veldig giftige edderkopper som svarte enker. Dette har ledet noen til å tro at edderkoppene selv er meget farlige for mennesker, men dette er ikke tilfellet. Chelicerenes giftklør er ganske korte, og forsøk tyder på at giften er ganske svak.

Utbredelse 
Familien er spredt over det meste av Jorda.

Systematisk inndeling 
Det er usikkert om underfamiliene representerer monofyletiske grupper. Familien deles opp i ca. 80 slekter. Slekter som forekommer i Europa er nevnt under.

 Klasse edderkoppdyr, Arachnida
 Orden edderkopper, Araneae
 Underorden Opisthothelae 
 Gruppe araneomorfe edderkopper, Araneomorphae
 Gruppe Neocribellata
 Gruppe Haplogynae
 Overfamilien Pholcoidea
 Familien langbeinedderkopper Pholcidae C.L. Koch, 1851
 Underfamilien Holocneminae
 Slekten Artema Walckenaer, 1837 – én art i Europa
 Slekten Crossopriza Simon, 1893 – 2 arter i Europa
 Slekten Holocnemus Simon, 1875 – 4 arter i Europa
 Slekten Hoplopholcus Kulczynski, 1908 – 5 arter i Europa
 Slekten Smeringopus Simon, 1890 – én art i Europa
 Slekten Stygopholcus Absalon & Kratochvíl, 1932 – 3 arter i Europa
 Underfamilien Modisiminae
 Slekten Psilochorus Simon, 1893 – én art i Europa
 Psilochorus simoni (Berland, 1911) – finnes i Norge
 Underfamilien Ninetinae
 Underfamilien Pholcinae
 Slekten Ossinissa Dimitrov & Ribera, 2005 – én art i Europa
 Slekten Pholcus Walckenaer, 1805 – 36 arter i Europa. Funnet i Norge:
 Pholcus phalangoides (Fuesslin, 1775) – bare funnet innendørs i Norge
 Slekten Spermophora Hentz, 1841 – 2 arter i Europa
 Slekten Spermophorides Wunderlich, 1992 – 32 arter i Europa, mest på Kanariøyene
 usikker plassering
 Slekten Micropholcus Deeleman-Reinhold, 1987 – én art i Europa

Referanser

Litteratur 
 Roberts, M.J. (1995) Spiders of Britain & Northern Europe. Harper Collins. ISBN 0-00-219981-5

Eksterne lenker 
 
 Fauna Europaea, utbredelsesdatabase over europeiske dyr

Edderkopper
Edderkoppdyr formelt beskrevet i 1851